"ตูน"ข้อเท้าขวาเจ็บ คาดพักวิ่ง 1 วัน ยอดบริจาค 313 ล้านบาทแล้ว
วันที่ 22 พ.ย. 60 เวลา 15:36:10 น.
คืบหน้าล่าสุดของการวิ่งโครงการก้าวคนละก้าว วันนี้เข้าสู่วันที่ 22 แล้ว ร่างกายของนักวิ่งหลายคนเริ่มมีอาการล้า
ทีมข่าวช่อง 3 เกาะติดการวิ่งของ ตูน บอดี้สแลม ที่จังหวัดชุมพร โดยช่วงสายวันนี้ในการวิ่งเซตที่สองออกสตาร์ทจากอู่ช่างธร หมู่บ้านบนไร่ อำเภอปะทิว ระยะทางเซตนี้ประมาณ 10.3 กิโลเมตรไปสิ้นสุดที่โรงเรียนวัดบางแหวน และจะเสร็จสิ้นการวิ่งวันนี้ด้วยการเข้าสู่อำเภอบางสะพานน้อยจังหวัดประจวบคีรีขันธ์ การวิ่งเซตนี้ต้องวิ่งท่ามกลางแสงแดดที่ร้อนจัด แต่ตูนก็มี โดม ปกรณ์ ลัม เพื่อนศิลปินนักร้องมาร่วมวิ่งด้วย และยังมี ป๋อ ณัฐวุฒิ สกิดใจ ดาราช่อง 3 ซึ่งอยู่ในคณะก้าวคนละก้าว เป็นวันที่ 2 และมาร่วมบรรยายในเพจก้าว ด้วย
อย่างไรก็ตาม ก่อนถึงโรงเรียนบ้านบางแหวน 5 กิโลเมตร ตูน มีอาการบาดเจ็บที่ข้อเท้าขวา จนต้องเรียกแพทย์เข้ามาเช็คอาการโดยด่วน แต่เจ้าตัวยังกัดฟันวิ่งประคองตัวเองในช่วงท้ายเข้าไปยังจุดพักที่โรงเรียนบ้านบางแหวนได้ในที่สุด ขณะเดียวกัน นายอิทธิพล สมุทรทอง นักวิ่งที่วิ่งเคียงคู่ตูนมาตลอดตั้งแต่เบตง ก็มีอาการบาดเจ็บและล้าเช่นกัน ทำให้ต้องเดินตามหลังขบวนเข้าที่พัก
ทั้งนี้ แพทย์หญิง สมิตดา สังขะโพธิ์ แพทย์ผู้เชี่ยวชาญสาขาเวชศาสตร์ฟื้นฟูประจำโครงการก้าวคนละก้าว คาดว่าอาจจะต้องให้"ตูน บอดี้สแลม"หยุดพักตั้งแต่ช่วงบ่ายนี้เป็นต้นไป รวมถึงพรุ่งนี้ด้วย ซึ่งทางเฟซบุ๊คก้าว จะประกาศอย่างเป็นทางการต่อไปว่าจะมีการหยุดพักกี่วัน สำหรับการวิ่งโครงการก้าวคนละก้าวตอนนี้วิ่งมาแล้ว 22 วัน เป็นระยะทาง 850 กิโลเมตร ยอดบริจาคล่าสุดอยู่ที่ 313 ล้านบาท
ตูน บอดี้สแลมบาดเจ็บก้าวคนละก้าว
http://news.ch3thailand.com/entertainment/57219